“Монгол савхи” ХК-ийн Хувьцаа Эзэмшигчдийн
ээлжит хурлын тэмдэглэл


2018-04-24                                                                                                                Улаанбаатар хот

   “Монгол савхи” ХК-ийн хувьцаа эзэмшигчдийн ээлжит хурал 2018 оны 04-р сарын 24-ны өдрийн 10 цагт “Монгол савхи” ХК-ийн хурлын танхимд хуралдлаа. 
     Хурлын дарга Д.Ганболд: Хурлын дэгийг танилцуулаад саналаа өгнө үү? гэхэд
Хуралд оролцогчдын 100 хувийн саналаар хурлын дэгийг баталлаа. Нарийн бичгийн дарга С.Батбилэг ирцийг танилцуулав.
 “Монгол савхи” ХК-ийн хувьцааны  1760592 ширхэг хувьцааг эзэмшигч 16 хувьцаа эзэмшигч хуралд хүрэлцэн ирсэн ба 71,12% хувийн ирцтэй байна. 
   Д.Ганболд: Компанийн тухай хуулийн 69  дүгээр зүйлийн 69.1 дүгээр заалтыг үндэслэн ирц хангалттай гэж үзээд хурлыг эхлүүлж байна. 

Хурлаар хэлэлцэх асуудлууд:

       -Компанийн 2017 оны үйл ажиллагааны тайлан
       -Компанийн ТУЗ-ийн 2017 оны тайлан
       -Аудитын хорооны тайлан
       -ТУЗ-ийн гишүүдийг сонгох
   Д.Ганболд: Дэгийн дагуу компанийн үйл ажиллагааны тайланг Гүйцэтгэх захирал Д.Хуушаан тавина гэв.

     Компанийн 2017 оны үйл ажиллагааны тайланг гүйцэтгэх захирал Д.Хуушаан танилцуулав. /Хурлын материалд тайланг хавсаргав./
  Д.Ганболд: Тайлангуудаа бүгдийг сонссоны дараа асуух тодруулах зүйлээ  асуух уу? дор бүр асуугаад явах уу?
Хуралд оролцогчдын 100 хувийн саналаар тайлангуудаа сонссоны дараа асуулт хариулт явуулахаар болов.
  Д.Ганболд: Дэгийн дагуу ТУЗ-ийн 2017 оны тайланг танилцуулав. /Хурлын материалд тайланг хавсаргав./
  Д.Ганболд: Одоо аудитын хорооны тайланг сонсоё.
Аудитын хорооны тайланг хорооны гишүүн А.Цэцэгдэлгэр танилцуулав. /Хурлын материалд тайланг хавсаргав./
  Д.Ганболд: Саяын тавьсан тайлангуудаас асууж тодруулах зүйл байвал асууя гэв.
  н.Алтанцэцэг: Танай Монгол Савхийн байшинг хаяг ч байхгүй. Ингээд түрээслэж хадгалаад л байх уу?
  Д.Хуушаан: Та нар зах зээлийг мэдэж байгаа. Бид аль болох том нүсэр бүхэлээр нь түрээслэхийг бодож байна. Дулааны зардлыг 6-н давхараар нь төлдөг, сантехникийн асуудал их хуучирч муудсан засвар хийх зардал мөнгө хомс  байна.
  Б.Ганболд: Нийт түрээслэж болох ашигтай талбай хэд байна вэ?
  Д.Тогтохбаяр: Нийт 800 гаруй мкв талбай байгаа. Дунджаар 18000 төгрөгөөр түрээслэж байгаа.Эдийн засгийн хямрал ч бас үүнд нөлөөлж байна.
  Д.Хуушаан: Яг ний нуугүй хэлэхэд гаднаас түрээслэж байгаа компани байхгүй. Өөрсдийн эргэн тойроны компаниуд байдаг.
  Д.Алтанцэцэг: Малын тоо хэд вэ? Малчин байх хэрэгтэй юу? Зөндөө олон ажилгүй залуучууд байхад сургаад үйлдвэрлэл явуулж болох уу?
  Д.Хуушаан:      Одоогоор би үйлдвэрийнхээ байрыг ямартаа ч хөлдөөхгүй л авч явж байна.
  И.Ядамсүрэн:     Хуушаан захирал хэдэн оноос хойш ажиллаж байна вэ?
     Д.Хуушаан:     Би захирлын ажлыг аваад 8 жил болж байна. Намайг ирэхэд их муу байсан. Одоо бол ямар нэг өр ширгүй болгосон. 
     И.Ядамсүрэн: Энэ нь хуучин савхины компани мөн үү? Би оюутан байхдаа 3 сар дадлага хийж байсан. Тэр үед Хандмаа дарга байсан. Хуучин ямар сайхан үйлдвэр байсан одоо ямар ч үйлдвэрлэл байхгүй болсон байна. Цаашид яах вэ? Би эдийн засгийн ухааны доктор хүн энэ үйлдвэрийг яаж босгох вэ? Энэ сайхан байранд үйлдвэрлэл явуулмаар байна.
     Б.Ганболд: Би үйлдвэрийн тухай тодорхой мэдээллийг өгье. Хуучин нилээн хэдэн газар өртэй байсан. Одоо бол ямарч өргүй болоод байна. Энэ байшинг нураачихгүй л авч явж байна гэж ойлгох хэрэгтэй. Энд савхины чиглэлийн тоног төхөөрөмж юу ч байхгүй.Бид 1,2-р давхарт хэвлэлийн компани, “Эх орон” телевиз зэрэгт түрээслүүлж байна. Ерөнхийд нь Ажнай түрээслэж байгаа. Сүүлийн жилүүдэд би нилээн хэдэн компанийн ТУЗ-ийн даргыг хийж явж байна. Энд тэнд саналууд их тавьж байгаа.  
     С.Алтангэрэл: Хувьцааны ногдол ашиг ер нь тараасан уу?   
     Д.Ганболд: Ногдол ашиг тараах боломж ер нь байхгүй.
     С.Алтангэрэл: Хамгийн том хувьцаа эзэмшигч хэд байна вэ?
     Д.Ганболд: Хуушаан,Тогтохбаяр,Даваасүрэн, “Ажнай” гээд том хувьцаа эзэмшигч бий. 
     Б.Ганболд: Би сүүлийн хэдэн жил ирж байна.Түрүүний жилүүдэд хэцүү байсан. Энэ жил гайгүй байна. Хуушаан захирал илүү их хувьцаа эзэмшигчийн хувьд ямар бодолтой байна. Цаашид энэ чигээрээ байгаад байх уу? Ахмад хувьцаа эзэмшигч маань юм хүлээгээд байх шиг байдаг. Хувьцааны хувьд ноднин бас л ярьж л байсан. Үгүй бол ХХК болоод ногдол ашиг тараахаа болих юм уу?
     Д.Алтанцэцэг: Байшин сав ингэн тэгнэ гээд л бичээд яриад байх юм. Жижиг хувьцаа эзэмшигчдээ яамаар байгаан. Бид олон жил өнгөрөхөд хувьцаа авсаныхаа ядаж мөнгийг олж аваагүй байдаг.Хуушааны тухайд бол эрх мэдэл байна уу? гээд л асуугаад байна. 
     Б.Ганболд: Санхүүгийн Зохицуулах Хороо, Хөрөнгийн бирж-д Монгол савхи нэрээр бүх тайлангаа өгч байгаа. Хуушаан захирлын хувьд яг та нарын адил хувьцаа эзэмшигч. Адилхан хувьцаа аваад бас л шатсан. Өртэй компани авсан.
     Д.Хуушаан: Бид нар хөөцөлдөөгүй биш хөөцөлдөж байгаа. Бид урьд жилүүдэд бага сага бэлэг сэлт өгөөд явуулдаг байсан. Одоо байдал хүнд байна.Маш их өртэй компани авсан. Хийгээгүй биш хийсэн. Та нар хувьцаагаа оруулсан 5,10 төгрөг авъя гэж бодолгүй яахав.Бид үүнийг сөхрүүлчихгүй юмсан гэж явж байна. Бид дан өөрийн харъяаны компаниудад түрээслэдэг. Хаягны хувьд Монгол савхи хаягаа авахгүй байсан. Гэтэл хүмүүс үйлдвэрлэл явуулахгүй байж хаяг тавьлаа гэсэн асуудал гаргаад бид удирдлагуудтайгаа яриад хаягаа авсан. Түрээслэгч байгууллага олдохгүй байна. Та нар туслаарай. Давхар давхараар нь түрээслэнэ. Аудит ордог уу?
     Ч.Тогтохбаяр.     Жил болгон ордог.     
     Ж.Энхтунгалаг:  За хаягны тухай их ярьлаа. Ерөнхийлөгчид хүсэлт тавьсан. Монголд байгаа оёдолын үйлдвэрүүд нэгдэн чуулга уулзалт хийлээ.Дан орон сууцны подвалд байна. Ганбаатар гишүүн жижиг дунд үйлдвэрлэлийг дэмжиж байгаа. Хэрвээ тэр оёдолчид нэгдээд гараад ирэхийн бол байр савны асуудал гарах байх. Тийм болохоор билэгдлээ бодоод хаяг саваа бэлдээрэй гэж хэлье. Тэд нартай холбоо тогтоож мэдээллээ хүргээд ийм том байшин сав байгаа гэдгээ хэлэх хэрэгтэй. 
     Д.Ганболд:  Яг шаардлагатай үед ТУЗ хуралдаад компаний асуудлыг шийддэг.ТУЗ-ийн зардал гаргахгүй 
     Д.Энхтунгалаг: Хөрөнгийн бирж дээр танайх яаж ороод байдаг юм бэ?
     Х/эзэмшигч Б.Ганболд: ТУЗ-ийн зардлын төсөв танасан гэлээ урьд өмнө нь өгч байсан уу?
     Ня-бо: Өгч байсан 2015 оны 8-р сараас хойш санхүүгийн хувьд боломжгүй болоод өгөхөө больсон  тийм учраас зардлаас танасан байгаа.
     Ж.Энхтунгалаг: Энэ газар гэж үнэтэй хөрөнгө байна шүү дээ. 
     Ч.Тогтохбаяр: 15 300 мкв газартай. Энэ бол байгууллагын өмчлөл биш эзэмшигчээр явдаг. Жил жилээр хугацааг нь сунгаад явдаг.
     Д.Ганболд: Хараат бус гишүүнд нэр дэвшигч 60 хоногийн өмнө өргөдлөө өгч нэр дэвших эрхтэй байдаг.
     Ноогдол ашиг өгөх боломжгүй байгаа. Одоо санал шүүмжлэл дууслаа дэгийн дагуу ТУЗ-ийн гишүүнд нэр дэвшигчийг таницуулна.
     НБДарга:    ТУЗ-ийн гишүүнд нэр дэвшигч нарыг танилцуулав.
     Д.Ганболд:  Асуух асуулт байвал асуугаарай.
     НБДарга: ТУЗ-ийн гишүүнд нэр дэвшигч нараас асууж тодруулах зүйл байсангүй.
    
    Д.Ганболд: Тооллоын комисс саналын хуудсаар авсан тооллогын дүнгээ танилцуул гэв.
    Тооллогын комиссын дарга Н.Болормаа: Санал хураалтын дүнг тооллогын комисс нэгтгэж, тогтоолын төслийг танилцуулав.
     1.Саналын хуудсаар компанийн 2017 оны үйл ажиллагааны тайлан, ТУЗ-ийн тайлан, Аудитын хорооны тайланг хувьцаа эзэмшигчид 100 хувь зөвшөөрсөн байна.
     2.ТУЗ-ийн гишүүнд нэр дэвшигч Д.Ганболд-д 194003 ширхэг саналаар буюу 99,99 хувь, Д.Хуушаанд 194470 ширхэг саналаар буюу 100 хувь, Д.Мөнхсайхан, Г.Ганчимэг, А.Цэцэгдэлгэр, хараат бус гишүүнд нэр дэвшигч Б.Гантулга,Г.Баттулга,С.Ундармаа нарт 193954 ширхэг саналаар буюу 99,96 хувь, Ч.Тогтохбаярт 193958 ширхэг саналаар буюу 99,96   хувийн саналаар тус тус санал авсанг хуралд оролцогчид санал нэгтэй батлав.
      Хурлын дарга Д.Ганболд: “Монгол савхи” ХК-ийн хувьцаа эзэмшигчдийн ээлжит хурлын тогтоолын төслүүдийг танилцуулж баталлаа.
1. Тогтоол №1  Тайлан батлах  /2017 оны үйл ажиллагааны тайлан,Аудитын хорооны тайлан,ТУЗ-ийн тайлан/
2. Тогтоол №2   ТУЗ-ийн гишүүдийг батлах

           Хурлыг  12 цаг 16 минутанд хаав.


